Hengelboot slaan om in Keurboomsriviermond | Netwerk24
Deur Cara-Lee Dorfling 14 Julie 2019 18:03
’n Skermgreep van ’n video wat geneem is nadat die omgeslaande boot van die Keurboomsriviermond na Plettenbergbaai se Nasionale Seereddingsinstituut se basis gesleep is. Foto: NSRI
’n Hengeluitstappie is Sondagoggend kortgeknip nog voordat dit begin het toe die boot waarmee die hengelaars deur die Keurboomsriviermond na die see wou vaar, omgeslaan het.
Marc Rodgers, Plettenbergbaai se Nasionale Seereddingsinstituut (NSRI)-stasiebevelvoerder, het Sondag in ’n verklaring gesê hul beamptes het om 07:25 op ’n voorval van ’n omgeslane boot by die Keurboomsriviermond gereageer.
Met hul aankoms op die toneel het hulle al ses die bemanningslede van die omgeslane boot veilig aan wal aangetref.
Volgens Rodgers kom dit voor of slegs een man daarin kon slaag om onder die boot uit te kom terwyl dit onderstebo in die water was. Dié man het die twee kinders en drie mans wat vasgekeer was, gehelp om onder die boot uit te kom, waarna hulle deur die water na die wal gestap het.
Luidens Rodgers se verklaring het die boot vermoedelik ’n sandbank getref wat moontlik veroorsaak het dat die boot in die vlak branders omgeslaan het.
Slegs een van die mans is in die voorval beseer en deur die NSRI-lede na hul basis geneem. Hy is daar deur paramedici behandel.
Die NSRI-lede wat op die voorval gereageer het, het deur die riviermond gestap om die besittings van die hengelaars wat in die voorval in die water beland het, bymekaar te maak.
Die NSRI het die omgeslaande boot met een van hul bote tot by die basis in Plettenbergbaai gesleep, waar dit omgedraai is.
Meer oor: Plettenbergbaai | Visvang | Hengel